****

**แพทย์เตือน “รู้เท่าทันภัยเงียบ โรคมะเร็งศีรษะและคอ”**

**เนื่องในวันมะเร็งศีรษะและคอโลก**

**โรงพยาบาลราชวิถี กรมการแพทย์** ชี้ มะเร็งนับเป็นปัญหาสุขภาพที่สําคัญ ซึ่งมักจะไม่แสดงอาการในระยะแรก แต่จะแสดงอาการเมื่อมีการลุกลามแล้ว ปัจจุบันมีจำนวนผู้ป่วยโรคมะเร็งเพิ่มมากขึ้นเรื่อยๆ ทั่วโลก นับเป็นหนึ่งในสาเหตุสําคัญของการเสียชีวิต

**นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** กล่าวว่า มะเร็งศีรษะและคอ เป็นมะเร็งที่เกิดขึ้นบริเวณทางเดินอาหาร ทางเดินหายใจส่วนบนและบริเวณคอ หรือเรียกว่า มะเร็งของหู คอ จมูก ซึ่งมะเร็งศีรษะและคอที่พบบ่อย คือ มะเร็งช่องปาก ช่องคอ กล่องเสียง โพรงจมูกและไซนัสโพรงหลังจมูก ต่อมไทรอยด์ และต่อมน้ำลาย การจะพิสูจน์ว่าเป็นมะเร็งหรือไม่ทำได้ไม่ยาก แต่จะมีมะเร็งบางตำแหน่งที่อาจตรวจหายากขึ้น ต้องใช้ความชำนาญ และอาจจะต้องใช้วิธีการตรวจพิเศษบางอย่างช่วย เช่น มะเร็งในจมูก มะเร็งโพรงหลังจมูก มะเร็งกล่องเสียง เป็นต้น

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวว่า สำหรับประเทศไทย พบว่า ปัจจัยเสี่ยงของโรคมะเร็งศีรษะและคอมาจากการดื่มเหล้าและการสูบบุหรี่ ส่วนการเคี้ยวหมากร่วมกับใบยาสูบเป็นพฤติกรรมที่พบบ่อยในอดีต และเป็นปัจจัยที่สำคัญในการเกิด “มะเร็งช่องปาก” โดยเฉพาะบริเวณกระพุ้งแก้ม ผู้ป่วยบางรายอาจมีความผิดปกติระดับยีนที่เสริมให้เกิดมะเร็งจากการดื่มเหล้าและสูบบุหรี่ ซึ่งมะเร็งช่องปากสามารถเกิดได้ทุกตำแหน่งในช่องปากโดยอาจมาด้วยลักษณะตุ่มก้อนเนื้อหรือรอยแผลที่รักษาไม่หายนานเกิน 2–3 สัปดาห์ ทั้งนี้ อาจพบเลือดออกจากรอยแผล อาการชาจากการลุกลามทำลายเส้นประสาท หรือการกระจายไปต่อมน้ำเหลือง ทำให้สามารถคลำเป็นก้อนได้ที่ลำคอ

**แพทย์หญิงธนิษฐา บวรปรัส นายแพทย์ชำนาญการพิเศษ กลุ่มงานศูนย์ความเป็นเลิศเฉพาะทางด้านโสต ศอ นาสิกโรงพยาบาลราชวิถี** กล่าวเพิ่มเติมว่า การป้องกันมะเร็งช่องปากที่สำคัญ คือ ไม่สูบบุหรี่ ไม่ดื่มเหล้า งดการเคี้ยวหมากพลู ดูแลรักษาสุขภาพช่องปากให้สะอาด พบทันตแพทย์เพื่อตรวจสุขภาพช่องปากเป็นประจำ และเนื่องในวันมะเร็งศีรษะและคอโลก โรงพยาบาลราชวิถี โดย กลุ่มศูนย์การแพทย์เฉพาะทางด้านโสต ศอ นาสิก จึงได้จัดงานวันมะเร็งศีรษะและคอโลก โดยภายในงานจัดให้มีกิจกรรมต่างๆ ดังนี้ กิจกรรมที่ 1 บริการตรวจช่องปากโดยทันตแพทย์ ฟรี จำนวน 100 คน กิจกรรมที่ 2 สอนตรวจช่องปากด้วยตนเองโดยทันตแพทย์ กิจกรรมที่ 3 บริการรับให้คำปรึกษาแก่ผู้ที่สนใจเลิกบุหรี่ เลิกสุรา โดยนักจิตวิทยา ณ บริเวณลานน้ำพุ ชั้น 1 ตึกสิรินธร โรงพยาบาลราชวิถี ทั้งนี้ผู้ที่สนใจสามารถติดต่อลงทะเบียนได้ที่หน้างาน ในวันที่ 26 กรกฎาคม 2567 ตั้งแต่ เวลา 08.00 – 10.00 น.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*#กรมการแพทย์ #โรงพยาบาลราชวิถี #วันมะเร็งศีรษะและคอโลก*- ขอขอบคุณ –26 กรกฎาคม 2567